Božićna i Novogodišnja čestitka Franje Tuđmana, 1995.
<div style="text-align:justify;width:80%;">
Hrvatice i Hrvati, u domovini i u svijetu
građani Hrvatske!
   
Božićni i novogodišnji blagdani oduvijek su u hrvatskom narodu bili ispunjeni duhom mira, radosti, sloge, pomirbe i topline obiteljskog doma i domovinskog ognjišta.
   
Ove godine, ti svečani dani imaju i posebno značenje: oslobađanje okupiranih hrvatskih područja, i nedavno potpisivanje Daytonskih mirovnih sporazuma u Parizu, izvor su čvrste nade u skori kraj trpljenja, u sigurnu, cjelovitu i zauvijek neovisnu Domovinu, te vjere u sve bolje hrvatsko sutra.
   
S tom nadom i čvrstom vjerom:
svim sudionicima domovinskog rata, osobito onima koji su izgubili svoje najbliže, svim invalidima, ranjenicima i stradalnicima;
svim hrvatskim braniteljima i redarstvenicima koji časno i samoprijekorno obavljaju svoju rodoljubnu dužnost;
svim prognanicima koji željno očekuju da se u novoj godini konačno vrate na svoja ognjišta;
svim dobročiniteljima koji su pružili pomoć, ili pod svoj krov primili prognane i izbjegle, napaćene i ranjene;
svoj hrvatskoj mladeži i svim hrvatskim obiteljima;
svim hrvatskim građanima u domovini, koji svojim radom na polju, u tvornici i u poduzeću, u prosvjeti, u kulturi i u znanosti, u državnoj upravi i u socijalno-zdravstvenim službama, ulažu napore u izgradnju slobodne i demokratske Hrvatske;
svim Hrvatima u svijetu koje domovina željno očekuje;
svim pripadnicima snaga Ujedinjenih naroda i NATO-a, koji pridonose miru u Hrvatskoj i u ovom dijelu Europe;
svima koji svetkuju, svim hrvatskim državljanima, i svim ljudima dobre volje diljem svijeta,
   
Neka je čestit Božić i sretna Nova, 1996. godina!

Predsjednik Republike Hrvatske

dr. Franjo Tuđman

Čestitke